Дунейпсо адыгэ щIалэгъуалэм я зэхуэс Налшык къыщызэIуах
Къэбэрдей-Балъкъэр къэрал университетым дыгъуасэ къыщызэIуахащ адыгэ щIалэгъуалэм я япэ дунейпсо зэхыхьэ. Абы кърихьэлIащ Урысей Федерацэм, США-м, Иорданием, Сирием, Тыркум, Хьэрып Эмират Зэгуэтхэм, Израилым къикIауэ цIыху 50-м нэс.
Университетым нэгъабэ къыщызэрагъэпэща «КъБКъУ-р къэзыухахэм я дунейпсо ассоциацэм» и жэрдэмкIэ зэхуашэса форумыр зыхуэгъэпсар къэрал зэмылIэужьыгъуэхэм щыпсэу щIалэгъуалэр нэIуасэ зэхуэщIынырщ, хамэ щIыпIэ щыIэ ди лъэпкъэгъухэм къащIэхъуэ щIэблэщIэр къагъэсэбэпкIэрэ зэхущытыкIэр егъэфIэкIуэнырщ, ди бзэр, хабзэр зэрахъумэнырщ, ахэр къызэрызэтенэн Iэмалхэр, Iуэхугъуэхэр убзыхунырщ.
ХьэщIэ лъапIэ куэд къыздрихьэлIа зэIущIэр къыщызэIуахым къызэхуэсахэр щыгъуазэ ящIащ УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэ Хлопонин Александр форумым хэтхэм зэрызахуигъазэм. Апхуэдэу КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий зэрыригъэблагъэ псалъэ гуапэхэри утыкум щыIуащ. ЗэIущIэм къыщыпсэлъахэр форумым хэтхэм ехъуэхъуащ япэу ирахьэжьа Iуэхур угъурлы хъууэ апхуэдэ куэдым иджыри къыпащэну. «Мы зэман мытыншым дэ икъукIэ дыщогугъ дыкъызыхэкIа лъэпкъыр зэрытхъумэжыным, ар нэхъри зэредгъэфIэкIуэным ехьэлIа IуэхугъуэфI куэдым ди зэIущIэр я къежьапIэ хъуну», — яжриIащ къызэхуэсахэм КъБКъУ-м и ректор Къэрамырзэ Барэсбий.
МахуищкIэ ди щIыналъэм щыхьэщIэну щIалэгъуалэм я программэр гъэщIэгъуэну, гукъинэж ящыхъуу зэхагъэуващ. Абыхэм нэIуасэ зыхуащIынущ адыгэ къуажэхэм, республикэм и щIыпIэ нэхъ дахэ дыдэхэм. Ди университетым щеджэ студентхэм я къарукIэ къызэрагъэпэща концертхэр ирагъэлъагъунущ. КъыкIэлъыкIуэну махуэхэм ахэр ирагъэблэгъэнущ Краснодар крайм адыгэ нэхъыбэу щыпсэу жылэхэм, Сочэ къалэм, къыкIэлъыкIуэу Абхъаз щIыналъэм щыхьэщIэнухэщ.
Форумыр зэрекIуэкIынум и хъыбар нэхъ зэпкърыхауэ ди газетым и къыкIэлъыкIуэну къыдэкIыгъуэхэм тетынущ.
ЩОДЖЭН Iэминат.
